“Eng muhim maqsad — Putinning daromadini qisqartirish” — Evrokomissiya rahbari

Evropa Ittifoqi davlatlari “neft varianti” bo'yicha Rossiyaga qarshi oltinchi sanktsiyalar paketi ustida ish boshlagani haqida xabar berilgandi. Evrokomissiya rahbari Ursula fon der Lyayenning so'zlariga ko'ra, yangi paket bank sektoriga qarshi choralarni ham o'z ichiga olishi mumkin.
Evrokomissiya rahbarining qayd etishicha, Evropa Ittifoqi komissiyasi yangi sanktsiyalar paketi neftga ta'sir qilishini ta'minlash uchun “aqlli mexanizmlarni ishlab chiqmoqda”.
“Rossiya sektorining 37 foizini tashkil etuvchi ‘Sberbankʼ, va, albatta, energiya masalalarini ham qamrab olamiz. Eng muhim maqsad esa Putinning daromadini qisqartirish”, — deydi Ursula fon der Lyayen.
Evropa Ittifoqi kengashi 8 aprel kuni Ukrainadagi urush sababli joriy etilgan Rossiyaga qarshi sanktsiyalarning beshinchi paketini e'lon qilgandi. Ular orasida Rossiya va Belarus bilan yuk va transport kommunikatsiyalari, jumladan, EI orqali tranzit, Rossiya bayrog'i ostida suzuvchi kemalarning Evropa portlariga kirishiga taqiq qo'yilgan. Evropa Ittifoqi 2022 yilning avgust oyidan boshlab Rossiyadan yog'och, tsement, o'g'it, dengiz mahsulotlari va ko'mir importini taqiqlagan.
Avvalroq AQSh Putinning farzandlariga qarshi sanktsiyalar kiritgandi. Shuningdek, Rossiya oligarxlarining sanktsiya ostidagi yaxtalari qaerdaligi ma'lum bo'lgan.